Diari Oficial de la Generalitat Valenciana


Sumari del DOGV 2757, del 28-05-1996 (1996/838321)

ORDRE de 2 de maig de 1996, de la Conselleria de Treball i Afers Socials per la qual es convoquen Premis Mitjans de Comunicació Social 1996 en matèria d'Accessibilitat al Medi Físic.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   2757

Data del DOGV
:   28-05-1996

Secció del DOGV
:   ALTRES DISPOSICIONS

Número del document
:   1996/838321


Data del document
:   02-05-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 2 de maig de 1996, de la Conselleria de Treball i Afers Socials per la qual es convoquen Premis Mitjans de Comunicació Social 1996 en matèria d'Accessibilitat al Medi Físic.   
La Conselleria de Treball i Afers Socials, a través de la Direcció General de Serveis Socials té establit un programa d'Accessibilitat al Medi Físic amb tres grans línies d'actuació:  
1. Eliminació de barreres arquitectòniques, urbanístiques, del transport i de la comunicació.  
2. Formació-Investigació.  
3. Informació-Mentalització.  
Aquestes tres línies d'actuació són desplegades mitjançant tres tipus de mesures:  
1. Econòmiques, facilitant ajudes encaminades a potenciar l'accessibilitat mitjançant l'eliminació de barreres existents a través de convocatòria anual.  
2. Tècniques, adreçades als professionals de l'arquitectura i de l'enginyeria, amb la finalitat d'estimular la consideració de l'accessibilitat en els seus projectes. En aquest grup s'engloben actuacions de caràcter tecnicoformatiu, i també els Premis Projectes Fi de Carrera en matèria d'Accessibilitat al Medi Físic, adreçats als alumnes de les universitats politècniques de la Comunitat Valenciana.  
3. Socials, destinades a la població general, ja que la societat juga un paper decisiu en el procés que du a aconseguir l'accessibilitat al medi físic.  
La voluntat de legislar, l'esforç econòmic per part de l'administració per eliminar barreres existents, la preparació dels professionals i la investigació adreçada a la recerca de solucions tècniques, han de ser acompanyades per una adequada actitud social la resposta afavoridora de la qual serà el complement necessari per a la consecució d'una societat accessible en el sentit més ampli.  
En aquest tipus de mesures socials s'emmarca aquesta ordre amb la finalitat d'informar la societat de la problemàtica creada per la manca d'accessibilitat i d'aconseguir una mentalització que facilite la col·laboració de tots els ciutadans en la seua consecució.  
Per tot això, i en virtut de les facultats atribuïdes pel Decret 262/95, de 29 d'agost, del Govern Valencià, pel qual s'aprova el Reglament Orgànic i Funcional de la Conselleria de Treball i Afers Socials, modificat pel Decret 359/95, de 29 de desembre, del Govern Valencià  
ORDENE  
Article 1. Objecte  
Es convoquen els Premis Mitjans de Comunicació Social 1996 en matèria d'Accessibilitat al Medi Físic.  
L'objectiu general d'aquesta convocatòria s'enquadra en la línia de mentalització social, per tal de despertar en la consciència del ciutadà la importància de l'accessibilitat en la qualitat de vida de tota la població, el seu protagonisme individual, tant en el respecte de les solucions ja realitzades, com a demandant d'aquelles pendents d'execució.  
En particular, es pretén estimular i reconéixer els treballs realitzats per professionals i particulars en aquesta matèria.  
La temàtica obligada dels treballs presentats ha de fer referència a l'accessibilitat al medi físic i a l'eliminació de barreres en els diferents vessants: arquitectònic, urbanístic, del transport i de la comunicació.  
Article 2. Seccions i quantia dels premis  
2.1. Seccions. S'estableixen quatre seccions: Fotografia, Premsa, Ràdio i Televisió.  
2.2. Quantia dels premis. Totes les seccions estan dotades de dos premis: el primer amb un import de 300.000 pessetes i el segon amb 200.000 pessetes.  
2.3. Si queda desert algun dels premis, podrà atorgar-se fins un màxim de dos accèssits de 100.000 pessetes, si el jurat estima que existeixen treballs que en són mereixedors.  
Article 3   
Podran optar a aquests premis els articles o reportatges, programes de ràdio i televisió que tracten sobre la temàtica referida en l'article primer i que hagen estat publicats o emesos en qualsevol diari o revista, emissora de ràdio o de televisió de la Comunitat Valenciana o en aquells d'àmbit nacional, en l'edició de la Comunitat Valenciana.  
Els articles o els reportatges han d'haver estat publicats o emesos durant el període comprés entre l'1 de gener de 1996 i el 30 d'octubre de 1996.  
Així mateix, podran optar a aquests premis els treballs fotogràfics que tracten la temàtica assenyalada en l'article 1.  
El jurat valorarà especialment les anàlisis crítiques i els missatges positius i de caràcter integrador del tema tractat, i també la qualitat i la tècnica utilitzades.  
Article 4. Presentació de treballs i de documentació  
4.1. Els treballs hauran de ser presentats en la Direcció General de Serveis Socials, situada al carrer de Colom, n. 80, 46118 València, i s'indicarà al sobre Premis Mitjans de Comunicació Social 1996, sense perjudici d'allò que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
4.2. Als treballs presentats caldrà adjuntar:  
A) Sol.licitud formalitzada el model del qual figura com a annex I en aquesta convocatòria.  
B) Autorització expressa de l'autor per la qual es permet a la Direcció General de Serveis Socials la publicació, la reproducció i la difusió, total o parcial, del treball presentat, si aquest resulta premiat. Aquesta autorització apareix en el model de sol.licitud, annex I.  
C) Documents i certificats exigits en cadascuna de les seccions i que s'especifiquen en els articles 5, 6, 7 i 8.  
Article 5. Secció Fotografia  
5.1. Les fotografies podran ser en blanc i negre o en color. Format mínim de 18x24 cm. El títol s'indicarà al revers.  
5.2. Tots els concursants poden presentar un màxim de sis fotografies. El premi pot ser atorgat a un sol treball o al conjunt de tots ells.  
5.3. Els concursants hauran de presentar declaració que no existeixen problemes d'exhibició i de reproducció de la imatge que apareix en els treballs presentats i que es responsabilitzen de les possibles reclamacions que per aquest motiu pogueren originar-se. Model en annex II.  
Si la fotografia ha estat publicada en premsa, s'hi adjuntarà certificat de l'empresa editora que indique el mitjà i la data de publicació, i també l'autorització per a la reproducció i la difusió.  
5.4. A la sol.licitud annex I, s'especificarà nombre de fotografies, títol, format i si és en blanc i negre o en color.   
Article 6. Secció premsa  
6.1. Es podrà participar amb un únic article o amb diversos, fins un màxim de sis. El premi pot ser atorgat a un sol treball o al conjunt de tots ells.  
Els articles podran haver estat publicats amb nom, pseudònim o sense signatura. En aquests dos últims casos el director de la publicació haurà de certificar el nom de l'autor.  
6.2. Es presentaran dos exemplars o fotocòpies de cada article publicat i s'hi especificaran les dades completes de la persona concursant, el títol, la data de publicació i el mitjà en què ha estat publicat.  
6.3. També es presentarà certificat expedit pel director de la publicació o per qui tinga els drets d'edició on autoritzarà la reproducció dels articles.  
Article 7. Secció ràdio  
7.1. Es podrà participar amb un màxim de sis programes. El premi pot ser atorgat a un únic treball o al conjunt de tots ells.   
7.2. Es presentarà per duplicat el guió dels programes, mecanografiat i una sola còpia en cinta casset tal com van ser emesos.  
7.3. També es presentarà:   
a) Certificat del director de l'emissora, en la qual s'acredite el títol, la data, l'hora de l'emissió i la composició de l'equip realitzador.  
b) Certificat, expedit pel director de l'emissora o per qui tinga els drets d'emissió, que n'autoritze la reproducció i la difusió.  
Article 8. Secció televisió  
8.1. Es podrà participar amb un màxim de sis treballs. El premi pot ser atorgat a un únic treball o pel conjunt de tots ells.  
8.2. Es presentaran en vídeo, format VHS.  
8.3. També es presentarà:   
a) Certificat del director de l'emissora en què s'acredite el títol, la data, l'hora d'emissió i la composició de l'equip realitzador.  
b) Certificat, expedit pel director de l'emissora o per qui tinga els drets d'emissió, que n'autoritze la reproducció i la difusió.  
8.4. Els concursants hauran de presentar declaració que no existeixen problemes d'exhibició i de reproducció de la imatge que apareix en els treballs presentats i que es responsabilitzen de les possibles reclamacions que per aquest motiu pogueren originar-se. Model en annex II.  
Article 9. Termini de presentació  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 31 d'octubre de 1996, a les 14 hores.  
Article 10  
No podrà concursar en aquesta convocatòria el personal que preste serveis retribuïts depenent de la Direcció General de Serveis Socials com a resultat de l'aplicació de la normativa vigent sobre incompatibilitats.  
Article 11  
No es valoraran els treballs que hagen esta realitzats amb finançament total o parcial de la Conselleria de Treball i Afers Socials.  
Article 12  
Els treballs poden ser realitzats en castellà o en valencià.  
Article 13. Composició del jurat  
La composició del jurat, segons les diferents seccions, és la següent:  
13.1. Fotografia. Presidenta: la directora general de Serveis Socials. Vice-president: el president de l'Associació de Periodistes Gràfics de la Comunitat Valenciana. Vocals: el president de l'Associació de Fotògrafs Professionals, el president de la Federació d'Agrupacions Fotogràfiques de la Comunitat Valenciana i el cap de Premsa de la Conselleria de Treball i Afers Socials. Secretari: un tècnic de la Direcció General de Serveis Socials.   
13.2. Premsa, Ràdio i Televisió. Presidenta: la directora general de Serveis Socials. Vicepresident: el president de l'Ateneu de Periodistes. Vocals: el president de la Unió de Periodistes, el cap de Premsa de la Conselleria de Treball i Afers Socials i un professional expert en mitjans de comunicació social, designat per la directora general de Serveis Socials. Secretari: un tècnic de la Conselleria de Treball i Afers Socials.  
El jurat podrà declarar deserts els premis.  
Article 14. Resolució  
Es delega en la directora general de Serveis Socials la resolució d'aquesta convocatòria, la qual es dictarà d'acord amb el veredicte vinculant del jurat i finalitzarà la via administrativa.  
El termini màxim per a dictar resolució serà d'un mes comptador des de la data de finalització del termini de presentació de treballs que es fixa en aquesta ordre.  
Article 15. Recursos  
1. Contra la resolució, expressa o presumpta, dictada per la directora general de Serveis Socials, es podrà interposar recurs contenciós administratiu en la forma, el termini i les condicions que determina la llei que regula aquesta jurisdicció.  
2. En tot cas, per a la interposició del recurs contra les resolucions presumptes, serà precís que, amb caràcter previ, l'interessat acredite l'eficàcia de l'acte presumpte comforme a allò que disposa l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 16. Publicació i retirada dels treballs  
La resolució de la convocatòria serà publicada en periòdics de difusió autonòmica, i també a la seu de la Direcció General de Serveis Socials.  
La Direcció General de Serveis Socials, en virtut de l'autorització expressa de l'autor, es reserva el dret de publicar, difondre i reproduir, totalment o parcialment, el contingut dels treballs premiats.  
Els treballs presentats que no resulten premiats podran ser retirats de la Direcció General de Serveis Socials en el termini de tres mesos després de publicada la resolució de la convocatòria, i seran destruïts els que no siguen retirats en aquest termini.  
Article 17. Obligacions dels premiats  
1. Acceptar la totalitat de les bases de la convocatòria.  
2. Assumir les actuacions de control financer que corresponguen a la Intervenció General en relació amb el premi concedit.  
3. Acreditar, abans del cobrament, que estan al corrent de les seues obligacions tributàries i davant la Seguretat Social en la forma que preveu l'Ordre de 7 de gener de 1991, de la Conselleria d'Economia i Hisenda, sobre justificació del compliment d'obligacions tributàries i davant la Seguretat Social per als beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 05.02.91).  
4. Comunicar a la Direcció General de Serveis Socials l'obtenció d'ajudes per la mateixa finalitat procedents de l'administració pública o d'ens públics o privats.  
Article 18. Pagament i justificació  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució comporta la conformitat a la justificació de les quantitats atorgades.  
Article 19  
S'estableix una dotació global màxima de dos milions de pessetes, que serà atesa dins de la secció 13 a càrrec del programa pressupostari 313.10 - Serveis Socials- línia de subvenció 422/000/96 (projecte comptable 01143), «Foment línies d'Investigació Social».  
DISPOSICIó FINAL  
Aquesta ordre entra en vigor el mateix dia de la publicació en el Diari Oficial de la Generalitat Valenciana.  
València, 2 de maig de 1996  
El conseller de Treball i Afers Socials,  
JOSÉ SANMARTíN I ESPLUGUES  
ANNEX I  
Premis mitjans de comunicació 1996  
Butlleta d'inscripció  
DADES DEL PARTICIPANT O REPRESENTANT AUTORITZAT  
COGNOMS  
NOM  
NIF  
ADREÇA  
LOCALITAT  
CP PROVíNCIA  
TELèFON  
PARTICIPA:  
INDIVIDUALMENT  
COM A REPRESENTANT DE L'ASSOCIACIó, COL·LECTIU O INSTITUCIó:  
DOMICILI  
PERSONES QUE COMPONEN L'EQUIP:  
SECCIó A QUè CONCURSA:  
DADES DEL TREBALL QUE PRESENTA  
TíTOL  
CARACTERíSTIQUES DEL MATERIAL  
SOL·LICITA: Ser admés com a participant en els Premis Mitjans de Comunicació 1996, per a la qual cosa adjunte el material i la documentació exigits en les bases de la convocatòria i accepte aquestes en la seua totalitat.  
AUTORITZA: la Direcció General de Serveis Socials per publicar, reproduir i difondre, totalment o parcialment, el treball presentat, si aquest és premiat.  
\_\_\_\_\_\_\_\_\_\_\_\_\_\_\_a\_\_\_\_\_\_\_\_de\_\_\_\_\_\_\_\_\_\_\_\_de 1996  
(signatura)  
ANNEX II  
En / Na.., amb DNI...   
DECLARE: Que no existeix cap tipus de problema per a l'exhibició, la reproducció i l'emissió de les imatges que apareixen en el treball titulat..., del qual sóc l'autor/autora i que presente a la convocatòria de Premis Mitjans de Comunicació 1996 de la Direcció General de Serveis Socials, i em compromet a assumir qualsevol tipus de responsabilitat que puga derivar per aquest motiu.  
I perquè així conste, signe a ... a ... de ... de 1996.